סמל לא-רשמי של הקבוצה
**"אנרכיסטים נגד גדרות"** היא קבוצה המורכבת מפעילי שמאל רדיקלי ישראלים המתנגדים לבניית גדר ההפרדה ולהפקעת שטחים פלסטיניים ואדמות גידול חקלאי.

בקבוצה אין חברות רשמית, אך נטען כי יש בה כמאה פעילים, העוסקים, בתיאום עם פלסטינים וקבוצות כגון תנועת הסולידריות הבין-לאומית (ISM), בארגון פעולות ישירות, תהלוכות, פעולות של אי ציות אזרחי וכדומה. לעיתים פעולות אלה מתפתחות להפגנות אלימות הכוללות השחתת רכוש ויידוי אבנים שבהן נפגעים גם חיילי צה"ל.

בהודעה לתקשורת שנשלחה בשם הקבוצה ב-23 בפברואר 2004 תוארה הגדר כ"אחד מהאיומים הגדולים שידעה החברה הפלסטינית במאה האחרונה... אשר מטרתה לגרום לחיי הפלסטינים להיות כה בלתי נסבלים עד שהם יישארו עם ברירה אחת: לעזוב".

שם הקבוצה
---------

קבוצת "אנרכיסטים נגד גדרות" צמחה מתוך שורות השמאל הרדיקלי בסוף שנת 2002. חבריה כינו את עצמם בתחילה בשם "**הקואליציה נגד הגדר**", והתמקדו בפעילות נגד הגדר בכפר זבובה ובכפר מסחה, ש-95% מאדמותיו נמצאות בצד הישראלי של הגדר. במהלך הפעילות התלבטו הפעילים בין השמות "**יהודים נגד גטאות**" או "**אנרכיסטיות נגד החומה**". לאחר תקרית בה נפצע קשה פעיל הקבוצה הם כונו בכלי התקשורת "**אנרכיסטים נגד הגדר**", והקבוצה החליטה לאמץ שם זה כ"מותג".

היסטוריה
--------

הפגנה של אנרכיסטים נגד גדרות בשיתוף עם ה-ISM, בה הם מחברים עצמם לגדר ההפרדה באמצעות צינורות מתכת
קבוצת "אנרכיסטים נגד הגדר" התגבשה באפריל 2003 בכפר מסחה שבשומרון, בו נפגשו פעילי שמאל רדיקלי על מנת ליצור אוהל מחאה כנגד גדר ההפרדה. האוהל פעל כ-4 חודשים, במהלכם ביקרו בו אלפי ישראלים ואזרחים זרים. "אנרכיסטים נגד הגדר" המשיכו ליזום פעולות נגד הגדר בכפרים סאלם, עניין, זבאבוואה ועוד.

ב-26 בדצמבר 2003 במהלך הפגנה של הקבוצה ליד הכפר מסחה, ירה כוח צה"ל אש חיה לעבר חברי התנועה שניסו לפרק קטע בגדר ההפרדה. מהירי נפצע באורח קשה פעיל התנועה, ישראלי בן 21. המפגינים טענו כי הירי בוצע בשעה שהקבוצה ניסתה לפתוח שער בגדר שהיה נעול במשך 3 חודשים. בתחקיר האירוע במצ"ח, נתגלו ליקויים במוכנות הצבא להתמודד עם מפגינים בסיטואציות דומות, שהתבטאה בעיקר במחסור באמצעים לפיזור הפגנות. גורמים צבאיים טענו כי החיילים חשו שנשקפה סכנה לחייהם. במסיבת עיתונאים שנערכה לאחר האירוע, הציגו המפגינים צילומי וידאו מההפגנה המפריכים לטענתם את דברי הצבא. ב-2004 החליט הפרקליט הצבאי הראשי שלא להעמיד לדין פלילי את החיילים המעורבים בפרשה, אך לנקוט בצעדים משמעתיים כנגד החייל שירה בפעיל התנועה באשמת שימוש לא חוקי בנשק, וכנגד חייל נוסף שירה על הקרקע בחשד שפעל בניגוד להוראות הפתיחה באש. כמו כן הוחלט להעמיד לדין משמעתי את מפקד הפלוגה וסגנו, בחשד שהם התרשלו בהיערכות לאירוע זה.

ב-17 ביוני 2004 נחשף בכתבה של חדשות ערוץ 2 סרט המתעד מופע התרמה למען האנרכיסטים בו קרא סולן הלהקה שעל הבמה להרוג את אהוד ברק, את חברי מפלגת העבודה והליכוד ואת חיילי צה"ל המאיישים מחסומים[דרוש מקור]. 

בשנת 2005 הקבוצה הייתה פעילה בעיקר בכפר בלעין, שם התקיימו הפגנות שבועיות כנגד גדר ההפרדה, המנתקת בין תושבי הכפר לבין חלק מאדמותיהם. ההפגנות המשיכו לפחות עד 2013 בטענה שהחומה מספחת חלק מאדמות הכפר, אף על פי שחלק מאלו הוחזרו כאשר שונה במקצת בשנת 2011 תוואי הגדר. במהלך ההפגנות נפצעו הן חיילי צה"ל שנפגעו מאבנים שנזרקו על ידי מפגינים, והן מפגינים שנפצעו ואחד שנהרג מאמצעי צה"ל לפיזור הפגנות - אלות, כדורי גומי ורימוני גז והלם. בנוסף לכך, מתקיימות הפגנות בעוד מספר כפרים ברחבי יהודה והשומרון, כדוגמת מעסרה, ניעלין, נבי סאלח ובית אומר בהן פעילים חברי הקבוצה.

קישורים חיצוניים
----------------

* 

* אתר האינטרנט הרשמי של אנרכיסטים נגד גדרות
* אנרכיסטים נגד גדרות, ברשת החברתית פייסבוק
* אתר הקבוצה
* אורי אילון, מבאקונין לבלעין, על אנרכיסטים נגד הגדר והאידאולוגיה האנרכיסטית
* עמית כהן ונאוה צוריאל, סופשבוע בכפר, באתר nrg‏, 23 בספטמבר 2005
* "זועמים", סרט תיעודי אודות פעילות חברי הארגון, אתר וואלה! yes

הערות שוליים
------------

1. ↑  קבוצת "אנרכיסטים נגד הגדר" והאידאולוגיה האנרכיסטית מאת אורי אילון
2. 1 2  על השתלשלות שמות הקבוצה ניתן לקרוא במאמרו של פעיל הארגון אורי אילון, כאן.
3. ↑  עמוס הראל וארנון רגולר, מפגין ישראלי נתלה על שער הגדר - חייל צה"ל ירה ברגליו ופצע אותו קשה, באתר הארץ, 28 בדצמבר 2003
4. ↑  דמוקרטיה לא בונים על גופות של מפגינים - חלק 1 - YouTube
5. ↑  איתן רבין, החיילים שירו בנעמתי לא יישפטו, "nrg מעריב"
6. ↑  לפי פסק הדין בבג"ץ 8414/05 678 דונם מן האדמות שמעבר לגדר הן בבעלות פרטית של תושבי הכפר וכ-196 דונם מן הקרקעות הן שטחים מעובדים. מבחינת החלוקה המנדטורית המנהלית של אדמות הכפרים, אדמות בלעין כוללות 4,085 דונם. לפי טענת העותרים בבג"ץ מכלל זה ישנם מעבר לגדר 1,980 דונם. לפי טענת המדינה חלק זה כולל 1,647 דונם ומלבד השטחים הפרטיים הנ"ל שאר השטח מצוי בתחום תוכניות מתאר ישראליות

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298022105171
* GND: 1056069457
* LCCN: no2014035284
* VIAF: 237515512
* WorldCat: lccn-no2014035284

 |